PMIndiaData/PMIndiaSum huggingface dataset:
ब्राझीलचे महान फुटबॉलपटू पेले यांच्या निधनाबद्दल पंतप्रधानांनी व्यक्त केला शोक

ब्राझीलचे महान फुटबॉलपटू पेले यांच्या निधनाबद्दल पंतप्रधान नरेंद्र मोदी यांनी तीव्र दु:ख व्यक्त केले आहे. पेले यांच्या निधनामुळे क्रीडा जगतात कधीही न भरून येणारी पोकळी निर्माण झाली आहे, असं पंतप्रधानांनी आपल्या ट्विटर संदेशात म्हटलं आहे. पंतप्रधानांचा ट्विटर संदेश; पेले यांच्या निधनामुळे क्रीडा जगतात कधीही न भरून येणारी पोकळी निर्माण झाली आहे. ते संपूर्ण जगाचे फुटबॉल सुपरस्टार होते, आणि त्यांच्या लोकप्रियतेने देशांच्या सीमा ओलांडल्या होत्या. क्रीडा क्षेत्रातली त्यांची अद्वितीय कामगिरी आणि त्यांनी मिळवलेलं यश, भावी पिढ्यांना प्रेरणा देत राहील. त्यांचे कुटुंबीय आणि चाहत्यांप्रती संवेदना व्यक्त करतो. त्यांच्या आत्म्याला शांती लाभो“.
पंतप्रधान नरेंद्र मोदी यांचे  सरदार वल्लभभाई  पटेल यांच्या पुण्यतिथी निमित्त त्यांना अभिवादन

पंतप्रधान नरेंद्र मोदी यांनी सरदार वल्लभभाई पटेल यांच्या पुण्यतिथी निमित्त त्यांना अभिवादन केले. “ लौह पुरुष सरदार वल्लभभाई पटेल को उनकी पुण्यतिथि पर मेरी विनम्र श्रद्धांजलि। सरदार पटेल यांच्या पुण्यतीथी निमित्त त्यांचे स्मरण करणे हे भारतीयांसाठी भाग्याचे आहे. त्यांचे विचार, त्यांनी देशासाठी दिलेले बलिदान अत्यंत स्फूर्तिदायी असून, त्यांनी भारताच्या एकतेसाठी केलेले प्रयत्न अनेक पिढयांना प्रेरणा देत राहतील, “असे पंतप्रधान म्हणाले.
पंतप्रधान उद्या मुंबई दौऱ्यावर

पंतप्रधान नरेंद्र मोदी उद्या 11 ऑगस्ट 2018 रोजी मुंबईत येणार आहेत. भारतीय तंत्रज्ञान संस्था (आयआयटी) मुंबईच्या 56 व्या दीक्षांत समारंभाला ते संबोधित करणार आहेत. दीक्षांत समारंभानंतर आयआयटी मुंबई येथे पर्यावरणीय विज्ञान व अभियांत्रिकी केंद्र आणि ऊर्जा विज्ञान व अभियांत्रिकी विभागाच्या नव्या इमारतीचे उद्‌घाटन करणार आहेत.
पंतप्रधानांनी,सॉफ्टबँक कॉर्पोरेशनचे संस्थापक मासायोशी सोन यांची घेतली भेट

नवी दिल्ली, 23 मे 2022 पंतप्रधान नरेंद्र मोदी यांनी 23 मे 2022 रोजी सॉफ्टबँक कॉर्पोरेशनचे संचालक मंडळावरचे संचालक आणि संस्थापक मासायोशी सोन यांची टोकियो येथे भेट घेतली. भारताच्या स्टार्टअप क्षेत्रांतील सॉफ्टबँकच्या भूमिकेची पंतप्रधानांनी प्रशंसा केली.तसेच त्यांनी तंत्रज्ञान, ऊर्जा आणि वित्त यासारख्या भारतातील महत्त्वाच्या क्षेत्रांमधील सॉफ्टबँकच्या भविष्यातील सहभागावर यावेळी चर्चा केली. भारतात व्यवसाय सुलभतेसाठी(ईझ ऑफ डुईंग बिझनेस) होत असलेल्या विविध सुधारणांवर त्यांनी चर्चा केली. भारतात सॉफ्टबँकेची गुंतवणूक वाढवता येईल असे विशिष्ट प्रस्ताव या भेटीत सामायिक करण्यात आले.
विविध बँडमधील स्पेक्ट्रमसाठी स्पेक्ट्रम वापर शुल्काला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने लवकरच लिलाव करण्यात येणाऱ्या विविध बॅन्डच्या स्पेक्ट्रमसाठी स्पेक्ट्रम वापर शुल्‍काच्या दरांना मंजुरी दिली. या निर्णयामुळे स्पेक्ट्रम लिलावासाठी अर्ज मागवण्यासाठी नोटीस जारी करण्याचा दूरसंचार विभागाचा मार्ग मोकळा झाला आहे. मंत्रिमंडळाच्या निर्णयानुसार, स्पेक्ट्रम वापर शुल्क पुढीलप्रमाणे असेल :- आगामी लिलावात 700,800,900, 1800, 2100, 2300 आणि 2500 मेगाहर्टझ बॅन्डमधून मिळवलेल्या स्पेक्ट्रमसाठी ढोबळ व्यवस्थापनीय महसुलाच्या अर्थात ॲडजस्टेड ग्रॉस रेव्हेन्यूच्या (एजीआर) 3 टक्के आकारले जाईल. 2010 मधील लिलावातून मिळालेल्या बीडब्ल्यूए स्पेक्ट्रमसह सर्व स्पेक्ट्रमसह सर्व स्पेक्ट्रम बॅन्डमधील स्पेक्ट्रमवर एजीआरच्या 3 टक्के शुल्क आकारले जाईल. यामुळे सोपी, पारदर्शक शुल्क पध्दती अस्तित्वात येईल.
ग्रामीण भागात पायाभूत सोयी देण्यासाठी विद्यमान भूसंपादन कायद्यात दुरुस्त्या आवश्यक-पंतप्रधान सिंगाजी औष्णिक विद्युत प्रकल्प राष्ट्राला अर्पण

ग्रामीण भागात रस्ते, गरीबांसाठी घरे, शाळा, रुग्णालये व सिंचन प्रकल्प अशा पायाभूत सोयी देण्यासाठी विद्यमान भूसंपादन कायद्यात दुरुस्त्या करणे आवश्यक आहे असे पंतप्रधान नरेंद्र मोदी यांनी मध्य प्रदेशातील खांडवा येथे शेतकरी मेळाव्यात सांगितले. श्री सिंगाजी औष्णिक विद्युत निर्मिती केंद्राचा पहिला टप्पा (2X600 मेगावॅट) राष्ट्राला अर्पण करण्याचा आणि दुसऱ्या टप्प्याचा (2X600 मेगावॅट) शीलान्यास समारंभ पंतप्रधानांच्या हस्ते झाला त्यावेळी तेथील ग्रामीण भागातील जनता व शेतकरी यांचा भव्य मेळावा आयोजित करण्यात आला होता. त्यात मोदी अत्यंत तळमळीने भूसंपादन दुरुस्त्या आवश्यकता पटवून दिली. होळी सण जवळ आला असूनही या मेळाव्याला ग्रामीण जनता उत्साहाने उपस्थित राहिली यावरुन लोकांची विकासाप्रती बांधिलकी दिसून येते असे मोदी म्हणाले. ऊर्जा हा विकासाचा महत्त्वाचा घटक असून सर्वांना वीज पुरविण्याचे व्रत आम्ही घेतले आहे, असे सांगून मोदी म्हणाले की, नवे सरकार आल्यानंतर गेल्या 9 ते 10 महिन्यात देशातील वीज निर्मिती 11 टक्क्याने वाढली आहे. ऊर्जा बचत करणे हे सुध्दा महत्त्वाचे आहे त्यासाठी सरकारने घरोघरी व रस्त्यांवर एलईडी दिवे लावण्याचा कार्यक्रम हाती घेतला आहे, अशी माहितीही मोदी यांनी दिली. आमचे सरकार भ्रष्टाचार रोखण्यासाठी कार्य करीत असून कोळसा खाणीचे यशस्वी झालेले लिलाव हे त्याचे एक उदाहरण आहे. त्‍यामुळे मध्य प्रदेशाला खूप फायदा होईल असेही मोदी यांनी सांगितले. मध्य प्रदेशचे मुख्यमंत्री शिवराज सिंह चौहान व केंद्रीय वीज राज्यमंत्री (स्वतंत्र कारभार) पियूष गोयल हे सुध्दा यावेळी उपस्थित होते.
पंतप्रधान उद्या तमिळनाडूच्या मदुराईचा दौरा करणार

पंतप्रधान नरेंद्र मोदी उद्या म्हणजेच 27 जानेवारीला तमिळनाडू इथल्या मदुराईचा दौरा करणार आहेत. यावेळी पंतप्रधानांच्या हस्ते मदुराईसाठीच्या वैद्यकीय सेवा सुविधांचे उद्‌घाटन आणि भूमीपूजन होईल. मदुराई इथे प्रस्तावित AIIMS म्हणजेच अखिल भारतीय वैद्यकीय संस्थेचे भूमीपूजन पंतप्रधानांच्या हस्ते होईल. तसेच राजाजी मेडिकल कॉलेजमधल्या सुपर स्पेशालिटी कक्षाचे उद्‌घाटन तंजावर आणि तिरुनेलीवेल्ली वैद्यकीय महाविद्यालयातल्या काही सेवांचे आधुनिकीकरण केलेल्या प्रकल्पांचे उद्‌घाटनही पंतप्रधानांच्या हस्ते होईल. या कार्यक्रमानंतर पंतप्रधान जाहीर सभेत भाषणही करणार आहेत. AIIMS मदुराई: केंद्र सरकारने 2015-16 साली या AIIMS ची घोषणा केली होती. त्यासाठी 1264 कोटी रुपयांचा निधी देखील मंजूर करण्यात आला होता. या संस्थेचे बांधकाम 45 महिन्यात पूर्ण होणे अपेक्षित आहे. 750 खाटांच्या या रुग्णालयात अत्याधुनिक सेवा सुविधा असतील. त्याशिवाय पदव्युत्तर महाविद्यालय आणि संशोधन संस्थाही असेल. वैद्यकीय महाविद्यालयांच्या अद्ययावतीकरणाचे प्रकल्प: मदुराईच्या राजाजी मेडिकल कॉलेजमध्ये 450 कोटी रुपये खर्च करुन सुपर स्पेशालिटी वॉर्ड बांधण्यात आला आहे. या वॉर्डात 320 खाटा असतील. तंजावर आणि तिरुनेलीवेल्ली इथल्या वैद्यकीय महाविद्यालयातही सुपर स्पेशालिटी वॉर्ड निर्माण करण्यात आले असून, यात जवळपास सर्वच वैद्यकीय शाखांच्या अत्याधुनिक उपचारांची व्यवस्था करण्यात आली आहे. प्रधानमंत्री स्वास्थ्य सुरक्षा योजनेचा भाग म्हणून हे प्रकल्प विकसित करण्यात आले आहेत. या योजनेअंतर्गत, देशभरात 20 AIIMS ची स्थापना केली जाणार आहे. त्यापैकी 6 AIIMS ची स्थापना करण्यात आली आहे. तसेच 73 वैद्यकीय महाविद्यालयांचे अद्ययावतीकरण केले जाणार आहे.
जपानमधल्या टोकिओ येथे पंतप्रधान मोदींनी “मेक इन इंडिया” चर्चासत्राला केले संबोधन

जपानमधल्या टोकिओ येथे आयोजित “मेक इन इंडिया: आफ्रिकेतील भारत-जपान भागीदारी आणि डिजिटल भागीदारी” या विषयावरील चर्चासत्राला आज पंतप्रधान नरेंद्र मोदी यांनी संबोधित केले. व्यवसायात तसेच नागरिकांच्या जीवनमानातील सुलभता अधिक वृद्धींगत करण्यावर सरकार कशाप्रकारे लक्ष केंद्रीत करत आहे हे पंतप्रधानांनी सांगितले. भारतात मोठ्या संख्येने कार्यरत असलेल्या जपानी कंपन्यांबद्दल पंतप्रधानांनी आनंद व्यक्त केला. गेल्या चार वर्षातील भारताच्या आर्थिक कामगिरीचे सामर्थ्य पंतप्रधानांनी विस्तृतपणे विषद केले. भारत आज सर्वाधिक वेगाने विकसित होणारी अर्थव्यवस्था असल्याचे ते म्हणाले. डिजिटल व्यवहार, वस्तू आणि सेवा कर तसेच अनौपचारिक अर्थव्यवस्थेकडून औपचारिक अर्थव्यवस्थेकडे झालेल्या प्रवासाचा त्यांनी उल्लेख केला. भारताची विकसित होणारी अर्थव्यवस्था, वेगाने वाढणारा मध्यम वर्ग आणि वाढती तरुण लोकसंख्या यामुळे जपानी गुंतवणुकदारांना अनेक नव्या संधी उपलब्ध होत आहेत असे पंतप्रधान म्हणाले. या संदर्भात बोलतांना त्यांनी कमी खर्चिक उत्पादन, माहिती तंत्रज्ञान उद्योग आदी विभागांचा उल्लेख केला. भारत आणि जपानमधल्या समान मूल्यांवरही पंतप्रधानांनी भर दिला. इंडो-पॅसिफिक, दक्षिण आशिया आणि आफ्रिका यासह जगाच्या अन्य भागात मजबूत विकासात्मक भागीदारी करण्याकडे दोन्ही देशांनी पाहण्याची गरज असल्याचे त्यांनी सांगितले.
ईशान्येकडच्या राज्यात कर्करोग उपचार सुविधांत भर

गुवाहाटीमधली डॉ. बी. बोरोह कर्करोग संस्था, अणू ऊर्जा खात्याकडे सोपवून त्यावर टाटा मेमोरियल केंद्राचे प्रशासकीय नियंत्रण ठेवण्याला केंद्रीय मंत्रिमंडळाने मान्यता दिली आहे. याशिवाय वैद्यकीय, निम वैद्यकीय, आणि सहाय्यकारी अशा 166 अतिरिक्त पदाच्या निर्मितीलाही मंत्रिमंडळाने मंजूरी दिली आहे. कर्करोगाचे वाढते प्रमाण, त्यासाठी मर्यादित उपचार सुविधा आणि ईशान्येकडे आणखी संशोधन करण्यासाठी रुग्णालयांची गरज लक्षात घेऊन हा निर्णय घेण्यात आला आहे. संस्था बळकटीकरणासाठी 150 कोटी रुपये अपेक्षित असून त्याचबरोबर 45 -50 कोटी रुपये वार्षिक आवर्ती खर्च येणार आहे. या संस्थेच्या रुग्णालयात सध्या 209 खाटा तर अति दक्षता विभागात 9 खाटा आहेत.
कौशल्यविकास, व्यावसायिक शिक्षण आणि प्रशिक्षण या क्षेत्रात सहकार्य करण्यासाठी ब्रिटन तसेच उत्तर आयर्लंड सह सामंजस्य कराराला मंत्रिमंडळाची मंजुरी

कौशल्य विकास, व्यावसायिक शिक्षण आणि प्रशिक्षण या क्षेत्रात सहकार्य करण्यासाठी ब्रिटन तसेच उत्तर आयर्लंड समवेतच्या सामंजस्य करारावर स्वाक्षऱ्या करण्याला केंद्रीय मंत्रिमंडळाची मंजुरी मिळाली आहे. कौशल्यविकास, व्यावसायिक शिक्षण आणि प्रशिक्षण या क्षेत्रात उभय देशात घनिष्ठ द्विपक्षीय सबंधाना यामुळे वाव मिळणार आहे. दुसऱ्या देशाशी सहयोगामुळे भारतीय युवकांच्या कौशल्य विकासाला चालना मिळून त्यांना रोजगाराच्या उत्तम संधी प्राप्त व्हायला मदत होणार आहे. भारत आणि युनायटेड किंगडम, उद्योग आणि प्रशिक्षण संस्था यांच्यातल्या कल्पक भागीदारीसाठी या सामंजस्य करारामुळे ढाचा निर्माण करण्यात येणार आहे. या सामंजस्य कराराच्या अंमलबजावणी विषयक प्रकल्पाच्या निधीची व्यवस्था, दोन्ही देशांनी परस्पर सहमतीने केलेल्या वेगळ्या व्यवस्थेनुसार करण्यात येईल. पूर्वपीठीका कौशल्य विकासाला भारताने राष्ट्रीय प्राधान्य दिले असून, युनायटेड किंगडम हे राष्ट्र द्विपक्षीय भागीदारीचा महत्वाचा भाग आहे. नोव्हेंबर 2016 मध्ये उभय देशांच्या पंतप्रधानांनी, कौशल्य विकास आणि उद्योजकता हे सह्योगासाठीचे प्राधान्य क्षेत्र असल्याचे नमूद केले होते.
मिलाद-उन-नबी निमित्त पंतप्रधानांकडून जनतेला शुभेच्छा

पंतप्रधान नरेंद्र मोदी यांनी मिलाद-उन-नबीच्या पवित्र प्रसंगी, जनतेला शुभेच्छा दिल्या आहेत. मिलाद-उन-नबी निमित्त शुभेच्छा. हा सण आपल्या समाजातली ऐक्य आणि सलोख्याची भावना अधिक दृढ करो आणि सदैव शांतता आणि समृद्धी नांदो, असे पंतप्रधानांनी म्हटले आहे. BG / NC
हरियाणातल्या गुरुग्राम इथे भारतीय संरक्षण विद्यापीठाजवळ बस बे  उभारण्याला मंत्रिमंडळाची मान्यता

हरियाणातल्या गुरुग्राम इथे भारतीय संरक्षण विद्यापीठाजवळ बस बे उभारण्यासाठी एनएचएआय ला लागून असलेली 3 मार्रला जमीन विना अधिसूचित करण्याला मंत्रिमंडळाची मान्यता मिळाली आहे. हरियाना सरकारने या संदर्भात संरक्षण मंत्रालयाला 182719 रुपये परत करण्यालाही मंत्रिमंडळाने मान्यता दिली आहे. 2011मध्ये ही जमीन घेताना हरियाना सरकारला हा मोबदला देण्यात आला होता. पूर्व पीठिका हरियाणातल्या गुरु ग्राम जिल्ह्यात बिनोला आणि बिलासपुर इथे भारतीय संरक्षण विद्यापीठ उभारण्यात येत आहे.राष्ट्रीय संरक्षण अभ्यास, संरक्षण व्यवस्थापन,संरक्षण तंत्रज्ञान यात उच्च शिक्षण या विद्यापीठात घेता येणार आहे. यामुळे तीनही सैन्यदले त्याचबरोबर अर्ध सैनिक बल, गुप्तचर यंत्रणा ,यांच्यातसंवाद आणि सहकार्य वाढण्यासाठी प्रोत्साहन मिळणार आहे.
जागतिक  कविता दिनानिमित्त पंतप्रधानांकडून कवींचे अभिनंदन

जागतिक कविता दिनानिमित्त पंतप्रधान नरेंद्र मोदी यांनी कवींचे अभिनंदन केले आहे. “अभिव्यक्तीचे उत्कृष्ट माध्यम आहे, हा वाडमयप्रकार लोकप्रिय करणाऱ्या कवींचे जागतिक कविता दिनानिमित्त मी अभिनंदन करतो. मौखिक परंपरेने झालेल्या साहित्य निर्मितीच्या काळात कविता हा प्रकार केंद्रस्थानी होता; यामुळे जगभरातल्या असंख्य लोकांना आपल्यातील बहुमूल्य नवनिर्मितीची कला शब्दबध्द करुन प्रदर्शित करता आली”, असे पंतप्रधानांनी शुभेच्छा संदेशात म्हटले आहे.
सार्क आरोग्य मंत्र्यांनी पंतप्रधानांची भेट घेतली

सार्क देशांच्या आरोग्यमंत्र्यांनी पंतप्रधान नरेंद्र मोदी यांची आज भेट घेतली. सार्क देशांमधून पोलियोचे उच्चाटन करण्याचा निर्धार त्यांनी यावेळी व्यक्त केला. नवी दिल्लीत सध्या सुरू असलेल्या बैठकीतल्या चर्चेबाबत त्यांनी पंतप्रधानांना माहिती दिली. आधुनिक वैद्यकीय शास्त्र आणि आरोग्य सेवा क्षेत्रातील सर्वोत्तम पध्दतींचं आदान-प्रदान करण्याची मुख्य गरज पंतप्रधानांनी यावेळी व्यक्त केली. यासंदर्भात सार्क देशांमध्ये प्राथमिक स्तरावर संशोधन करण्यासाठी संयुक्त दौरे करण्याची सूचना पंतप्रधानांनी केली. सार्क देशांमधील लोकांचे जीवनमान बदलण्यासाठी आरोग्य आणि शिक्षण क्षेत्रावर सर्वंकष पध्दतीने भर द्यायला हवा असे मत आरोग्यमंत्र्यांनी व्यक्त केले. 21 जून हा दिवस जागतिक योग दिन म्हणून साजरा करण्यासाठी पंतप्रधानांनी घेतलेल्या पुढाकाराची त्यांनी प्रशंसा केली. योग हे प्रतिबंधात्मक आरोग्यसेवेचे परिणामकारक साधन असल्याचे मतही त्यांनी व्यक्त केले
अमेरिकेत टेलीकम्युनीकेशन  कन्सलटनटच्या100% मालकीहक्काच्यासीकॉर्पोरेशनची स्थापना करायला मंत्री मंडळाची मान्यता

अमेरिकेत टेलीकम्युनीकेशनकन्सलटनटच्या100% मालकीहक्काच्यासीकॉर्पोरेशनची स्थापना करायला मंत्री मंडळाने मान्यता दिली आहे. अमेरिकेतल्या टेक्सास इथे सी कॉर्पोरेशन ऑफ टेलीकम्युनिकेशन कन्सलटनट ची स्थापना या कंपनीला अमेरिकेतल्या अन्य राज्यात नोंदणी करण्याचे अधिकार असतील. टीसीआयएलसी कॉर्पोरेशनमध्ये 100 % भाग भांडवल गुंतवणूक टप्प्या टप्प्याने करण्यात येईल आणि ती 5 दश लक्ष अमेरिकी डॉलर्स इतकी असेल. टीसीआयएलचीप्रती हमी 5 दश लक्ष अमेरिकी डॉलर्स इतकी असेल. सी कॉर्पोरेशन देशासाठी बहुमुल्य असे परकीय चलन मिळवणार असून टीसी आय एल या सरकारी उपक्रमाच्या नफ्यात वाढ करेल. सी कॉर्पोरेशन टेक्सास इथे स्थापन करण्यात येत असून अमेरिकेतल्या प्रकल्पासंदर्भात याची स्थापना करण्यात येत आहे. सुरवातीच्या काळात सी कॉर्पोरेशन 10 दशलक्षडॉलर्स ची उलाढाल करणार असून सुमारे 10 % नफा कमवेल त्यात कामाच्या आकारमाना नुसार वाढ अपेक्षित आहे. अमेरिकेत सी कॉर्पोरेशन ची स्थापना करण्यात आल्या मुळे व्यापार, उलाढाल वाढवायला मदत होणार आहे टीसीआयएल आपल्या अंतर्गत संसाधनातून समभाग रुपात 5 दशलक्षडॉलर्स ची एकूण गुंतवणूक करणार आहे. पूर्व पीठिका टीसी आय एल ही आघाडीची आय एस ओ9001: 2008 आणिआय एस ओ14001:2004प्रमाणित शेड्यूल ए, मिनी रत्न श्रेणी l,100% सरकारी उपक्रम आहे.
काश्मिरमध्ये हिमनग कोसळल्यामुळे जवानांचा मृत्यू झाल्याबद्दल पंतप्रधानांनी दु:ख व्यक्त केले

काश्मिरमध्ये हिमनग कोसळल्यामुळे जवानांचा मृत्यू झाल्याबद्दल पंतप्रधान नरेंद्र मोदी यांनी दु:ख व्यक्त केले. पंतप्रधान म्हणाले, “काश्मिरमध्ये हिमनग कोसळून आपल्या वीर जवानांचा मृत्यू झाल्यामुळे मी दु:खी आहे. मी अधिकाऱ्यांना वेगाने शोध आणि बचाव कार्य करण्याचे निर्देश दिले आहेत.”
भारत आणि रशिया दरम्यान विज्ञान आणि तंत्रज्ञान क्षेत्रात सहकार्यावरील सामंजस्य कराराबाबत केंद्रीय मंत्रिमंडळाला अवगत करण्यात आले

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारत आणि रशिया दरम्यान ऑक्टोबर 2016 मध्ये स्वाक्षरी करण्यात आलेल्या विज्ञान आणि तंत्रज्ञान क्षेत्रातील सहकार्यावरील सामंजस्य कराराबाबत अवगत करण्यात आले. उभय देशांच्या वैज्ञानिक संघटनांदरम्यान संयुक्त वैज्ञानिक आणि संशोधन कार्याला सहकार्य करणे हा या कराराचा उद्देश आहे. या करारांतर्गत उभय देश परिषद, मंच, प्रदर्शने, चर्चासत्र यामधील द्विपक्षीय हिताच्या माहितीचे आदान -प्रदान, करतील. तसेच वैज्ञानिक संघटना, वैज्ञानिक आणि तज्ञ यांच्यात थेट संपर्क प्रस्थापित करण्यासाठी सहकार्य करतील. स्वाक्षरी केल्याच्या दिवसापासून हा करार अंमलात आला असून पाच वर्षांसाठी वैध असेल.
भारतीय विमानतळ प्राधिकरणाची 11.35 एकर जमीन आणि बिहार सरकारची पाटणा येथील जयप्रकाश नारायण आंतरराष्ट्रीय विमानतळाची तेवढयाच जमीनीच्या आदान-प्रदानाला मंत्रिमंडळाची मंजुर

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारतीय विमानतळ प्राधिकरणाला 11.35 एकर जमीन हस्तांतरीत करायला मंजुरी दिली आहे. पाटणा विमानतळाची प्रस्तावति जमीन विमानतळाचा विस्तार आणि नवीन टर्मिनल इमारत बांधण्यासाठी वापरली जाईल. जमिनीच्या हस्तांतरणाला राज्य सरकारने देखील तत्वत: मंजुरी दिली आहे. नवीन टर्मिनल इमारतीची क्षमता वार्षिक 30 लाख प्रवासी इतकी असेल.
सरदार पटेल यांच्या पुण्यतिथीनिमित्त पंतप्रधानांनी  वाहिली आदरांजली

पंतप्रधान नरेंद्र मोदी यांनी सरदार पटेल यांना त्यांच्या पुण्यतिथीनिमित्त आदरांजली वाहिली आहे आणि देशासाठी त्यांनी दिलेल्या चिरस्मरणीय योगदानाचे स्मरण केले आहे. आपल्या ट्विटमध्ये पंतप्रधान म्हणाले; सरदार पटेल यांच्या पुण्यतिथीनिमित्त मी त्यांना आदरांजली वाहत आहे आणि देशासाठी विशेषतः आपल्या राष्ट्राला एकत्र आणण्यासाठी आणि सर्वांगीण विकासाला चालना देण्यासाठी त्यांनी दिलेल्या चिरस्मरणीय योगदानाचे मी स्मरण करत आहे.
पंतप्रधानांनी 5 डीआरडीओ युवा वैज्ञानिक प्रयोगशाळांचे केले लोकार्पण

पंतप्रधान नरेंद्र मोदी यांनी आज बंगळुरु इथे संरक्षण संशोधन आणि विकास संघटनेच्या 5 युवा वैज्ञानिक प्रयोगशाळांचे लोकार्पण केले. डीआरडीओच्या या पाच प्रयोगशाळा बंगळुरु, मुंबई, चेन्नई, कोलकाता आणि हैदराबाद या पाच शहरांमध्ये आहेत. या प्रत्येक प्रयोगशाळा कृत्रिम बुद्धिमत्ता, क्वॉन्टम तंत्रज्ञान, कॉग्निटिव्ह तंत्रज्ञान, असिमेट्रिक तंत्रज्ञान आणि स्मार्ट मेटेरियल्स यासारख्या भविष्यातील संरक्षण प्रणालीच्या विकासासाठी महत्वपूर्ण प्रगत तंत्रज्ञानावर काम करतील. 24 ऑगस्ट 2014 रोजी डीआरडीओच्या पुरस्कार वितरण समारंभात पंतप्रधानांनी अशा प्रयोगशाळा सुरु करण्याबाबत सूतोवाच केले होते. युवकांना निर्णय घेण्याचे अधिकार आणि आव्हानात्मक संशोधन संधी उपलब्ध करुन त्यांना सक्षम करावे, असे मोदी यांनी डीआरडीओला त्यावेळी सांगितले होते. यावेळी बोलतांना पंतप्रधान नरेंद्र मोदी म्हणाले कि, या प्रयोगशाळा देशातील उदयोन्मुख तंत्रज्ञान क्षेत्रातील संशोधन आणि विकासाच्या रुपरेषेला आकार देण्यात मदत करतील. भारतात विविध क्षेत्रात वैज्ञानिक संशोधनाची दिशा आणि वेग निश्चित करण्यासाठी वैज्ञानिकांनी नव्या दशकासाठी एक निश्चित रुपरेषा तयार करावी, असे आवाहन पंतप्रधानांनी केले आहे. वैज्ञानिकांना संबोधित करतांना पंतप्रधान म्हणाले कि, भारताचा क्षेपणास्त्र कार्यक्रम हा जगातील सर्वोत्तम कार्यक्रमांपैकी एक आहे. त्यांनी भारतीय अंतराळ कार्यक्रम आणि हवाई सुरक्षा प्रणालीची प्रशंसा केली. वैज्ञानिक संशोधन क्षेत्रात भारताला मागे राहता येणार नाही, असे पंतप्रधान म्हणाले. सरकार वैज्ञानिक समुदायाबरोबर एक पाऊल पुढे चालायला तयार आहे, जेणेकरुन राष्ट्रीय सुरक्षेसाठी उदयोन्मुख तंत्रज्ञान आणि संशोधनात वेळेची गुंतवणूक करता येईल. मेक इन इंडिया आणि संरक्षण क्षेत्राला प्रोत्साहन देण्याच्या कार्यक्रमाला बळकटी देण्यात डीआरडीओचे संशोधन महत्वपूर्ण भूमिका पार पाडेल, असा विश्वास त्यांनी व्यक्त केला. पाच डीआरडीओ युवा वैज्ञानिक प्रयोगशाळांच्या स्थापनेमुळे भविष्यातील तंत्रज्ञानाच्या संशोधन आणि विकासासाठी पाया तयार झाला आहे. संरक्षण तंत्रज्ञानात भविष्यात सज्ज राहण्यासाठी भारताला स्वयंपूर्ण बनवण्याच्या उद्दिष्टाच्या दिशेने डीआरडीओची ही मोठी झेप आहे. वेगाने विकसित होत असलेल्या कृत्रिम बुद्धिमत्ता क्षेत्रातील संशोधन बंगळुरु येथे केले जाईल. आयआयटी मुंबईत क्वॉन्टम तंत्रज्ञानाचे काम केले जाईल. आयआयटी चेन्नई कॉग्निटिव्ह तंत्रज्ञानाचे काम पाहिल. तर, कोलकाता इथल्या जदावपूर विद्यापीठात असिमेट्रिक तंत्रज्ञानाबाबत संशोधन केले जाईल. स्मार्ट मेटिरियल्स या महत्वपूर्ण क्षेत्रातील संशोधन हैदराबाद इथे केले जाईल.
वैकल्पिक औषध क्षेत्रातल्या  भारत आणि जर्मनी यांच्यातल्या सहकार्याबाबतच्या आशयाच्या संयुक्त घोषणेला मंत्रिमंडळाची  मंजूरी

वैकल्पिक औषध क्षेत्रातल्या भारत आणि जर्मनी यांच्यातल्या सहकार्याबाबतच्या आशयाच्या संयुक्त घोषणेला केंद्रीय मंत्रिमंडळाची मंजूरी मिळाली आहे. या मंजुरीमुळे पारंपरिक आणि वैकल्पिक औषध क्षेत्रात उभय देशात सहकार्य आणखी मजबूत होणार आहे. वैकल्पिक औषध क्षेत्रात वैज्ञानिक क्षमता वृद्धी आणि प्रशिक्षण, एकत्रित संशोधनामुळे आयुष क्षेत्रात रोजगाराच्या संधी वाढणार आहेत. संशोधन, प्रशिक्षण यासाठी लागणार निधी, आयुष मंत्रालयासाठी निर्धारित निधी आणि सध्याच्या योजनातुन वापरण्यात येईल. यासाठी कोणतीही अतिरिक्त तरतूद करावी लागणार नाही.
राष्ट्रीय क्रीडा दिनानिमित्त पंतप्रधानांनी क्रीडापटूंना दिल्या शुभेच्छा

राष्ट्रीय क्रीडा दिनानिमित्त पंतप्रधान नरेंद्र मोदी यांनी क्रीडापटूंना शुभेच्छा दिल्या आहेत. महान भारतीय हॉकीपटू मेजर ध्यानचंद यांना त्यांच्या जयंतीनिमित्त पंतप्रधानांनी आदरांजली वाहिली आहे. एका ट्विटमध्ये पंतप्रधान म्हणाले; “राष्ट्रीय क्रीडा दिनाच्या शुभेच्छा आणि मेजर ध्यानचंदजी यांना त्यांच्या जयंतीनिमित्त आदरांजली. खेळासाठी अलीकडची वर्षे उत्तम राहिली आहेत हा कल कायम राहू दे. भारतभर खेळांची लोकप्रियता वाढत राहिली पाहिजे.”
पंतप्रधानांचे 11 ऑक्टोबर 2015 रोजीचे कार्यक्रम

पंतप्रधान श्री नरेंद्र मोदी आज मुंबई भेटीवर होते. पंतप्रधानांनी चैत्यभूमीवर डॉ. बाबासाहेब आंबेडकरांना आदरांजली वाहिली. त्यानंतर पंतप्रधानांच्या हस्ते इंदू मिल परिसरात डॉ.बाबासाहेब आंबेडकरांच्या स्मारकाचे भूमीपूजन करण्यात आले. पंतप्रधानांच्या हस्ते जवाहरलाल नेहरू बंदरातील चौथ्या कंटेनर टर्मिनलचा पायाभरणी सोहळा पार पडला. एका पंतप्रधानांच्या हस्ते दोन मेट्रो मार्गांच्या उभारणीचाही पायाभरणी सोहळा पार पडला. पंतप्रधानांनी सभेला संबोधित करताना, डॉ. बाबासाहेब आंबेडकरांच्या योगदानाबद्दल माहिती दिली. इंदू मिल परिसरात जागतिक दर्जाचे स्मारक बांधण्यात येईल, असे त्यांनी सांगितले. या स्मारकासाठी महाराष्ट्रातील सर्व खेडेगावातील जनतेचा सहभाग आवश्यक असल्याचे ते म्हणाले. डॉ. बाबासाहेब आंबेडकरांच्या योगदानाबद्दल जनजागृती करण्यासाठी 26 नोव्हेंबर संविधान दिन म्हणून साजरा करणार असल्याचे पंतप्रधानांनी यावेळी सांगितले. आरक्षण धोरणाचे पुनरावलोकन करणार असल्याच्या अफवांचे पंतप्रधानांनी जोरदार खंडन केले. डॉ. आंबेडकरांनी मिळवून दिलेले लाभ कोणीही काढून घेणार नसल्याचे ते म्हणाले. महाराष्ट्राचे मुख्यमंत्री श्री देवेंद्र फडणवीस यांनी पायाभूत सुविधा विकासासाठी केलेले कार्य, ग्रामीण भागांमध्ये जलयुक्त शिवार राबवल्याबद्दल पंतप्रधानांनी फडणवीस यांच्या कार्याची प्रशंसा केली. पंतप्रधानांनी केंद्रीय मंत्री श्री सुरेश प्रभू व श्री नितीन गडकरी यांच्या कार्याचीही प्रशंसा केली. देशाचा आर्थिक विकास व मेक इन इंडियाच्या यशासाठी बंदर-आधारित विकास होण्यावर भर देण्याची गरज असल्याचे पंतप्रधान म्हणाले. तत्पूर्वी सकाळी, पंतप्रधानांनी लोकनायक जयप्रकाश नारायण यांच्या जयंतीनिमित्त ज्येष्ठ नेते अटल बिहारी वाजपेयी व श्री जॉर्ज फर्नांडिस यांची सदिच्छा भेट घेतली.
आशिया-आफ्रिका ग्रामीण विकास संघटनेच्या ग्रामीण विकास सामंजस्य कराराला केंद्रीय मंत्रीमंडळाची मान्यता

ग्रामीण विकास क्षेत्रामध्ये क्षमता वृध्दिंगत कार्यक्रमासाठी भारत आणि अफ्रिकन आशिया ग्रामीण विकास संघटनेदरम्यानच्या सामंजस्य कराराला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज मान्यता दिली. वर्ष 2015-17 या त्रैवार्षिक कालावधीकरीता या सामंजस्य करारावर स्वाक्षऱ्या करण्यात आल्या असून या कराराअंतर्गत अफ्रिकन आशिया ग्रामीण विकास संघटनेच्या सदस्य देशांकरिता या त्रैवार्षिक कालावधीमध्ये भारतातील विविध उत्कृष्ट संस्थांमध्ये क्षमता वृध्दिंगत कार्यक्रमाचे आयोजन करण्यात येणार आहे. या संस्थांमध्ये ग्रामीण विकास व पंचायती राज राष्ट्रीय संस्था, भारतीय व्यवस्थापन संस्था, भारतीय कृषी संशोधन संस्थेद्वारा संचालित होणाऱ्या संस्था आदींचा समावेश आहे.
मोदी-मर्केल, बर्लिन येथील चौथ्या भारत-जर्मनी आंतर सरकारी सल्लासमितीच्या सहअध्यक्षपदी

पंतप्रधान नरेंद्र मोदी आणि जर्मनीच्या चॅन्सेलर अँजेला मर्केल यांनी चौथ्या भारत-जर्मनी आंतर सरकारी चर्चेचं सहअध्यक्षपद भूषवलं. युरोप तसेच जागतिक घडामोडींप्रती मर्केल यांच्या दूरदृष्टीची पंतप्रधान मोदी यांनी या बैठकीनंतर प्रसारमाध्यमांशी बोलताना प्रशंसा केली. जर्मनीकडून भारतात होणाऱ्या गुंतवणुकीत विशेषत: मेक इन इंडिया उपक्रमातल्या गुंतवणुकीत वाढ होत असल्याचे पंतप्रधान म्हणाले. कौशल्य भारत अभियानासाठी जर्मनीबरोबरची भागीदारी महत्त्वाची आहे असे सांगून क्रीडा क्षेत्रात प्रामुख्याने फुटबॉलमध्ये उभय देशातल्या सहकार्यावर विचार सुरू आहे. चर्चेदरम्यान पंतप्रधानांनी हवामान बदल आणि स्मार्ट सिटी यासारख्या विषयांवरही आपले विचार मांडले. जर्मनीची कल्पकता आणि भारतीय युवाशक्ती यांच्या मिलाफाने स्टार्ट अपला नवा आयाम मिळेल असा विश्वास त्यांनी व्यक्त केला. सध्याच्या परस्परांवर अवलंबून असलेल्या या जगात लोकशाहीवर आधारित जागतिक स्थिती ही काळाची गरज असल्याचे पंतप्रधान म्हणाले. भारत आणि जर्मनी हे देश एकमेकांसाठी पूरक असल्याचे एका प्रश्नाच्या उत्तरात त्यांनी सांगितले. भारताच्या गरजा आणि जर्मनीच्या क्षमता यामध्ये असलेला मोठा समन्वय त्यांनी विषद केला. अभियांत्रिकी, पायाभूत सोयी-सुविधा आणि कौशल्य विकासासारख्या क्षेत्रातल्या सर्वोत्तमतेसाठी भारताने दिलेल्या प्राथमिकतेबाबत त्यांनी माहिती दिली. नाविन्यता आणि लोकशाही ही मूल्य म्हणजे मानवजातीसाठी वरदानच असल्याचे सांगून भारत आणि जर्मनी या दोन्ही देशात ही मूल्य सामरिक असल्याचे पंतप्रधान म्हणाले. निसर्गाचे संवर्धन अणि जोपासना या भारताच्या मूल्याचा पुनरुच्चार त्यांनी हवामान बदलाविषयीच्या प्रश्नाला उत्तर देताना केला. 2022 पर्यंत नवीकरणीय ऊर्जा संसाधनातून 175 गिगावॅट ऊर्जा निर्मितीसाठी भारताच्या कटिबद्धतेचा त्यांनी पुनरुच्चार केला. निसर्गाच्या संरक्षणाच्या महत्वावर भर देतानाच पर्यावरण ऱ्हासामुळे भावी पिढीच्या स्वारस्याची हानी म्हणजे गुन्हाच असल्याचे पंतप्रधान म्हणाले. नियमाधारित जागतिक पोषक स्थितीसाठी युरोपियन संपाच्या महत्त्वाच्या भूमिकेवर त्यांनी आयजीसीमध्ये बोलताना भर दिला. दहशतवादाच्या जागतिक धोक्याबाबत दोन्ही नेत्यांनी तीव्र चिंता व्यक्त केली त्याचवेळी दहशतवादाविरोधात परस्पर सहकार्य दृढ करण्याचा निर्धार व्यक्त केला. स्वच्छ ऊर्जा, विज्ञान आणि तंत्रज्ञान सहकार्य, सायबर सुरक्षा आणि हवाई वाहतूक सुरक्षा या मुद्यांवरही उभय नेत्यांनी चर्चा केली. अफगाणिस्तान आणि इतर जागतिक मुद्यावरही दोन्ही नेत्यांनी विचारविनिमय केला. भारत-जर्मनी दरम्यान 12 करारांवर स्वाक्षऱ्या करण्यात आल्या. चर्चेदरम्यानच्या विविध मुद्यांचा परामर्श घेणारं सर्वंकष संयुक्त निवेदनही जारी करण्यात आलं.
विज्ञान आणि तंत्रज्ञान क्षेत्रात युरोपिअन संघराज्याच्या कराराला पाच वर्षे मुदतवाढ

युरोपियन संघराज्याशी विज्ञान आणि तंत्रज्ञान विषयक करण्यात आलेल्या सामंजस्य आणि सहकार्याच्या कराराला पाच वर्षांची मुदतवाढ देण्याचा निर्णय केंद्रीय मंत्रीमंडळाच्या बैठकीत घेण्यात आला. या बैठकीच्या अध्यक्षस्थानी पंतप्रधान नरेंद्र मोदी होते. कराराला पाच वर्षांची मुदत वाढ मिळाल्यामुळे आता मे 2020 पर्यंत युरोपियन संघराज्याच्या सहकार्याने देशात सामाजिक आणि आर्थिक विकास कार्यक्रम राबविणे शक्य होणार आहे. विज्ञान आणि तंत्रज्ञान क्षेत्रात संशोधन विकास करण्यासाठी आणि उभय देशांमध्ये संबंध अधिक मजबूत करण्यासाठी या कराराची मदत होणार आहे.